དེ་ལྟར་བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོ་ནི་བོད་ཀྱི་གདོད་མའི་རིགས་རུས་གནོད་སྦྱིན་དང་།མ་སངས་སམ་ཐེ་རང་གི་རིགས་རུས་སུ་བོད་རང་གི་ས་སྟེང་དུ་འཁྲུངས་ཏེ།ཏུང་ཧོང་ཡིག་རྙིང་ལས་གཉའ་ཁྲི་བཙན་པོ་བོད་ཀྱི་རྒྱལ་བོར་གྱུར་ཚུལ་བཀོད་དོན།ལྷ་རི་གྱང་ཏོར་གཤེགས་ན།རི་རབ་ལྷུན་པོ་ཡང་དགུའ་དུད་དུད།ཤིང་སྡོང་བོ་ཡང་བང་ཐང་ཐང་།ཆབ་ལི་མ་ཡང་དངོ་སུལ་སུལ།གོར་ཕ་བོང་ལ་སྩོགས་པ་ཡང་མཉེད་ཁྲུང་ཁྲུང་གིས་ཕྱག་འཚལ་ལོ་ཞེས།བཙན་པོ་ཕེབས་ཡུལ་ཁག་ཏུ་རི་རབ་ལྷུན་པོ་དང་རྫ་ཆུ་སྔོན་མོ།ཤིང་སྡོང་སོགས་ཀྱིས་གུས་འདུད་ཞུ་བ་མ་ཟད།སྲ་མཁྲེགས་ཅན་གྱི་རྡོ་ཕ་བོང་དག་ཡང་སྙི་མོར་གྱུར་ནས་ཕྱག་འཚལ་ཚུལ་བཀོད་པ་འདི་ལས།བོད་རྒྱལ་ཐོག་མ་གཉའ་ཁྲི་བཙན་པོ་ཡིས།བོད་ཀྱི་རྒྱལ་ཕྲན་དག་རང་གི་རྣམ་དཔྱོད་དང་དམག་ཤུགས་ཀྱིས་དབང་དུ་བསྡུས་ཏེ།བཙན་གཉོམ་ཀུན་གྱིས་གུས་བཀུར་བྱེད་དགོས་པའི་རྒྱལ་བོ་ཞིག་ཏུ་གྱུར་བ་དེ་གསལ་སྟོན་བྱས་ཡོད།